Sifa gani tutamkumbuka hayati rais Daniel Moi
Language: Swahili | Genre: News

KURUNZI YA PAMBAZUKO 
Sifa gani tutamkumbuka hayati rais Daniel Moi? 
Huku wakenya wakiendelea kumpatia mkono wa buriani hayati Daniel Moi rais wa pili wa jamhuri ya Kenya, ni mengi yatakumbukwa kumhusu kama kiongozi aliyetawala kwa zaidi ya miongo miwili. Kama ilivyo desturi mtu anapoaga, hata waliomchukia aghalabu hutoa machozi ya mamba na kummiminia sifa ambazo si za kweli hata ingawa mwenda zake hana uwezo tena kwa kufurahia sifa hizo. Ndiposa wengi huomba wasifiwe wakiwa hai na sio wanapoaga. Mzee Moi kama kiongozi wa Afrika aliyetawala wakati mfumo ya siasa na demokrasia ulikuwa unakubaliwa na changamoto za mageuzi. Moi alijaribu kadri alivyoweza kustawisha amani na utangamano wa kitaifa licha ya misukosuko mingi iliyokuwa ikilikumba bara la Afrika.
Hata hivyo, Moi kama binadamu wote alikuwa na mapungufu yake na kama ilivyo hali ya maisha kiongozi hawezi kamwe kupendwa na kila mtu kwani kuna wale waliojipata matatani kwa sababu ya misimamo yao ya kisiasa hata kumtaja kama kiongozi wa kiimla. 
Hata hivyo hayo ni ya zamani na kama tusemavyo waswahili yaliyopita si ndwele bali tugange yajayo.
Kwa muktadha hii nitataja sifa kadhaa za uongozi alizokuwa nazo mzee Moi kwani waswahili husema mgala muuwe lakini haki yake mpe. Kwanza kabisa Moi anatajwa na wandani wake kama mtu aliyekuwa mkarimu sana na wengi wanakumbuka zile ziara wengi walifanya kwenda ikulu kula ugali. Wengi wanadai kwamba tangu Mzee Moi kuondoka ikulu hawajaona tena kiongozi mkarimu kama yeye. Wengi ya wanasiasa, wakubwa wa mashirika na hata waimbaji waliomtukuza Moi kupitia nyimbo walitunzwa, kupandishwa vyeo au kupewa mali kama vile ardhi. Mahali kokote Baba Moi alipopita wakubwa kwa wadogo walipanga foleni walingoja apite awaamukue na hata kuwapa soda na chakula cha mchana.
Moi pia alikuwa kiongozi aliyekuwa mtiifu na mwenye subira. Hii bila shaka ndio sifa iliyomfanya Mzee Kenyatta kumwamini sana na hivyo kumtwika majukumu mazito. Inakumbukwa kwamba wakati dalili zilianza kujitokeza kwamba Kenyatta huenda akaaga, Moi aliandamwa na kudhalilishwa na mahasidi wake ambao hawakutaka amrithi Kenyatta wakimtaja kama wingu la kupita. Hata hivyo Moi hakuonyesha chuki wala machungu na hata wakati wengine walipokuwa wakiitisha mchakato wa kugeuza katiba kumzuia asikalie kiti cha urais kwa muda wa miezi tatu kulingana na katiba ya zamani. Moi alitulia tuli na kuonyesha hekima ya hali juu. 
Moi pia alijulikana kama kiongozi aliyekuwa na uwezo mkubwa wa kuelewa kila sehemu ya nchi ya Kenya. Inasemekana kwamba alikuwa akiamka mapema na kulala akichelewa kwa sababu ya kuchapa kazi, huku akisemekana kuheshimu sana mipangilio na wakati. Hayati mzee Moi pia alikuwa kiongozi aliyesisitiza sana nidhamu hasa miongoni mwa mawaziri wake na hata wakuu wa mashirika mbalimbali . Nidhamu ni sifa muhimu kwa kila mtu na mzee Moi hakukawia kuwakari pia.